*Projekts*

LATVIJAS REPUBLIKAS MINISTRU KABINETS

|  |  |  |
| --- | --- | --- |
| 2021. gada  Rīgā |  | Noteikumi Nr.  (prot. Nr. \_\_\_\_\_\_) |

**Noteikumi par drošības un veselības aizsardzības prasībām un**

**medicīnisko aprūpi uz kuģiem**

Izdoti saskaņā ar Jūrlietu pārvaldes un jūras

drošības likuma 32.panta pirmo daļu un

Darba aizsardzības likuma 25.panta 15.punktu

1. **Vispārīgie jautājumi**
2. Noteikumi nosaka minimālās darba drošības un veselības aizsardzības prasības medicīniskās palīdzības sniegšanai uz kuģa, un medicīnisko aprūpi uz kuģiem, kas kuģo ar Latvijas karogu.
3. Noteikumu prasības neattiecas uz karakuģiem.
4. **Medicīniskais aprīkojums un medicīniskā aprūpe**
5. Šo noteikumu izpratnē kuģi, kas kuģo ar Latvijas karogu, tiek iedalīti šādās kategorijās:

3.1. A kategorija – jūras kuģi un tāljūras zvejas kuģi, kuriem nav kuģošanas rajona vai ilguma ierobežojumu;

3.2. B kategorija – jūras kuģi un jūras zvejas kuģi, kuru kuģošanas rajons ir līdz 150 jūras jūdzēm no patvēruma ostas. Šajā kategorijā ietilpst arī velkoņi, kravas kuģi, zvejas kuģi, kuriem ir noteikts konkrēts kuģošanas rajons Baltijas jūra;

3.3. C kategorija – ostas kuģi, iekšējo ūdeņu kravas un pasažieru kuģi, zvejas kuģi, kuri kuģo iekšējos ūdeņos vai arī jūrā ne vairāk kā 20 jūras jūdzes no krasta, kā arī kuģošanai jūrā paredzētie atpūtas kuģi, kas iesaistīti komercdarbībā.

1. Uz katra kuģa ir kuģa kategorijai atbilstošs medicīniskais aprīkojums. Medicīniskajā aprīkojumā ir medikamenti, medicīnas ierīces un pretlīdzekļi, kas atbilst vismaz šo noteikumu 1.pielikumā noteiktajām prasībām. Pretlīdzeklis šo noteikumu izpratnē ir viela, kuru lieto vienas vai vairāku Starptautiskajā jūras bīstamo kravu kodeksā (turpmāk – IMDG kodekss) bīstamo vielu sarakstā iekļauto vielu bīstamās vai kaitīgās iedarbības novēršanai vai ārstēšanai.
2. Medicīniskā aprīkojuma daudzums ir atkarīgs no reisa veida, apmeklējamām ostām, ceļa mērķa, reisa ilguma, reisa laikā veicamā darba vai darbu veida, kravas veida un apkalpes locekļu skaita. Nepieciešamais medicīniskā aprīkojuma daudzums uz kuģa atbilst 2006.gada Konvencijas par darbu jūrniecībā ar grozījumiem (turpmāk - MLC konvencija) B4.1.norādījumā noteiktās Starptautiskās medicīniskās rokasgrāmatas kuģiem *(International Medical Guide for Ships)* prasībām.
3. Ja kuģis pārvadā IMDG kodeksā minētās bīstamās vielas, neatkarīgi no pārvadāšanas veida (arī ja pārvadā atkritumu vai kravas atlikumu veidā), medicīniskajam aprīkojumam jābūt saskaņā ar IMDG kodeksa pielikuma “Medicīniskās pirmās palīdzības rokasgrāmata lietošanai avārijās, kurās iesaistītas bīstamas kravas” 14.papildinājumu “Medikamentu un aprīkojuma saraksts”.
4. Kuģa medicīniskajā aprīkojumā ietilpstošos medikamentus, medicīniskās ierīces un pretlīdzekļus, uzskaita kapteiņa apstiprinātā sarakstā, kas atbilst vismaz šo noteikumu 2.pielikumā noteiktajām vispārējām prasībām kuģu medicīniskā aprīkojuma pārbaudei. Medicīnisko aprīkojumu uztur lietošanas kārtībā un, ja nepieciešams, to papildina un atjauno iespējami īsākā laikā.
5. Uz kuģa, kura bruto tilpība pārsniedz 500 un uz kura ir 15 vai vairāk personu liela apkalpe, un, kuri dodas reisos, kas ir ilgāki par trim dienām, tiek ierīkota atsevišķa telpa (lazarete), kurā ir iespējams nodrošināt medicīnisko aprūpi atbilstošos sadzīves un higiēnas apstākļos. Ja kuģis ir aprīkots ar lazareti, tad to nedrīkst izmantot jūrnieku pastāvīgai izmitināšanai.
6. Ja uz kuģa ir 100 apkalpes locekļu vai vairāk un kuģis veic starptautiskus reisus ilgāk par 72 stundām, uz tā atrodas sertificēts ārsts, kas atbild par kuģa apkalpes locekļu medicīnisko aprūpi.
7. Uz šo noteikumu 3.1. un 3.2.apakšpunktā minētajiem kuģiem atrodas MLC konvencijas B4.1 norādījumā noteiktā Starptautiskā medicīniskā rokasgrāmata kuģiem *(International Medical Guide for Ships).*
8. Uz šo noteikumu 3.1. un 3.2.apakšpunktā minētajiem kuģiem, kas pārvadā IMDG kodeksā noteiktās bīstamās vielas, atrodas IMDG kodeksa pielikums ”Medicīniskās pirmās palīdzības rokasgrāmata lietošanai avārijās, kurās iesaistītas bīstamas kravas”.
9. Šo noteikumu 3.1. un 3.2.apakšpunktā minētie kuģi uztur pastāvīgi atjauninātu radiostaciju sarakstu, kuras sniedz medicīniskās palīdzības radio konsultācijas kuģu apkalpes locekļiem jūrā.
10. Katrā uz kuģa esošā glābšanas laivā, piepūšamajā glābšanas plostā un glābējlaivā ir pirmās medicīniskās palīdzības komplekts, ūdensdrošā iepakojumā ar pievienotu lietošanas instrukciju uz ūdensnecaurlaidīga papīra. Pirmās medicīniskās palīdzības komplekta saturs atbilst 1974.gada Starptautiskās konvencijas par cilvēka dzīvības aizsardzību uz jūras (turpmāk – SOLAS konvencija) un Starptautiskās glābšanas līdzekļu kodeksa prasībām.
11. Šo noteikumu 3.1. un 3.2.apakšpunktā minēto kuģu kambīzē un mašīntelpā papildus ir izvietota pirmās palīdzības aptieciņa, kuras saturs atbilst normatīvajos aktos par pirmās palīdzības aptieciņas saturu un medicīnisko materiālu minimumu noteiktajam. Pirmās palīdzības aptieciņas ir izvietotas viegli pieejamās vietās un skaidri apzīmētas.
12. Ja uz kuģa ir ķīmisko vielu noliktava, tā ir apgādāta ar aizsargapģērbu, sejas masku un aizsargcimdiem. Šajā noliktavā ir pieejams ūdens vai cits atbilstošs šķidrums acu un ādas noskalošanai no ķīmiskām vielām. Noliktavā ir izvietotas tajā esošo ķīmisko vielu drošības datu lapas.
13. **Pienākumu un atbildības sadale**
14. Par medicīniskā aprīkojuma atbilstību šo noteikumu prasībām un ar to saistīto izmaksu segšanu ir atbildīgs kuģa īpašnieks vai kuģošanas sabiedrība, kura pārvalda kuģi saskaņā ar Starptautiskā drošas kuģu ekspluatācijas un piesārņošanas novēršanas vadības kodeksa (turpmāk — ISM kodekss) prasībām.
15. Kuģa īpašnieks vai kuģošanas sabiedrība nodrošina, lai uz kuģa esošajam medicīniskajam aprīkojumam būtu pievienota lietošanas instrukcija.
16. Par medicīniskā aprīkojuma pārraudzību ir atbildīgs kuģa kapteinis. Kuģa kapteinis var deleģēt pienākumu rūpēties par medicīniskā aprīkojuma atbilstošu izmantošanu un uzturēšanu vienam vai vairākiem kuģa virsniekiem.
17. **Mācības un medicīniskās konsultācijas**
18. Personas, kuras strādā vai apgūst praksi uz kuģa ir apmācītas atbilstoši 1978.gada Starptautiskās konvencijas par jūrnieku sagatavošanu un sertificēšanu, kā arī sardzes pildīšanu (ar grozījumiem) (turpmāk - STCW konvencija) A-VI/1-3 sadaļā noteiktajām kompetencēm par neatliekamās medicīniskās palīdzības sniegšanu nelaimes gadījumā.
19. Kapteinis, kā arī virsnieks, kuram deleģēts pienākums rūpēties par medicīnisko aprīkojumu, reizi piecos gados apgūst speciālās kompetences, atbilstoši STCW konvencijas A-VI/4 sadaļā noteiktajām prasībām. Uz katra šo noteikumu 3.1.apakšpunktā minētā kuģa, papildus kapteinim, ir jābūt vismaz vienam virsniekam, kurš ir apguvis šādu apmācības kursu.

1. Veselības ministrs nosaka medicīnisko konsultāciju centrus, kas nodrošina konsultācijas medicīniskās palīdzības sniegšanā kuģu apkalpes locekļiem jūrā. Šo konsultāciju centru ārsti ir specializējušies jūras medicīnas jautājumos. Konsultāciju centru tālruņi ir pieejami Jūras meklēšanas un glābšanas koordinācijas centrā (MRCC). Ja nepieciešama medicīniska konsultācija, MRCC nodrošina savienojumu ar medicīnisko konsultāciju centru.
2. Ar kuģa apkalpes locekļu piekrišanu, konsultāciju labākai kvalitātei, medicīnisko konsultāciju centrā tiek uzglabāta apkalpes locekļu medicīniskā dokumentācija. Šī dokumentācija ir konfidenciāla.
3. **Medicīniskā aprīkojuma pārbaude**
4. Kuģu karoga valsts uzraudzības ietvaros valsts sabiedrības ar ierobežotu atbildību “Latvijas Jūras administrācija” Kuģošanas drošības inspekcijas kuģu kontroles inspektors katru gadu veic kuģu pārbaudi, lai pārliecinātos, vai uz Latvijas kuģiem tiek ievērotas šādas prasības:
   1. medicīniskais aprīkojums atbilst šo noteikumu prasībām;
   2. šo noteikumu 7. punktā minētais kapteiņa apstiprinātais saraksts tiek savlaicīgi atjaunots un ievēroti medikamentu derīguma termiņi;
   3. medicīniskais aprīkojums tiek uzglabāts atbilstoši lietošanas instrukcijā noteiktajām prasībām.
5. Šo noteikumu 23.punktā noteiktās pārbaudes var papildus veikt arī Veselības inspekcijas pārstāvji, veicot kuģu sanitārās pārbaudes.
6. Kuģa piepūšamo glābšanas plostu pirmās medicīniskās palīdzības komplektus pārbauda un nepieciešamības gadījumā nomaina to regulārās pārbaudes laikā, kuras veic kuģa piepūšamā glābšanas plosta ražotājs vai tā atzītie pārstāvji saskaņā ar normatīvo aktu par jūras kuģu aprīkojuma prasībām.
7. Glābšanas laivu un glābējlaivu medicīnisko aprīkojumu pārbauda saskaņā ar SOLAS konvencijas un Starptautiskās glābšanas līdzekļu kodeksa prasībām.
8. **Minimālās darba drošības prasības**
9. Kuģa īpašnieks vai kuģošanas sabiedrība, ja tā ir pārņēmusi kuģa īpašnieka atbildību saskaņā ar ISM kodeksu, ir atbildīga par kuģa darba drošības noteikumu izstrādi un pilnvērtīgu, sistemātisku to ieviešanu uz kuģiem, kā arī regulāru apkalpes iepazīstināšanu ar šiem noteikumiem.
10. Kuģa darba drošības noteikumi ir balstīti uz normatīvajiem aktiem par darba aizsardzības prasībām, kā arī uz MLC konvencijas A4.3.standarta prasībām un iekļauj vismaz:
    1. vispārējos un kuģa darba drošības un arodveselības noteikumus;
    2. kuģa konstruktīvo aprakstu, tai skaitā kuģa mehānismiem un piekļuves līdzekļiem kuģim;
    3. darba vides risku analīzi, tai skaitā riskiem saistītiem ar azbestu saturošo materiālu lietošanu uz kuģiem;
    4. sekas karstu un aukstu virsmu ietekmei uz jūrniekiem, kuri nonāk saskarē ar šīm virsmām;
    5. sekas troksnim un vibrācijai darba vietā un dzīvojamās telpās;
    6. citu apkārtējās vides faktoru, kas nav minēti šo noteikumu 28.5.apakšpunktā, ietekmes sekas darba vietā un dzīvojamās telpās, tai skaitā smēķēšanai paredzētu tabakas izstrādājumu un augu smēķēšanas produktu dūmu, ietekmes sekas darba vietā un dzīvojamās telpās;
    7. īpašus drošības pasākumus darbam uz klāja un kuģa telpās, tai skaitā kambīzēs, mašīntelpās un kravas telpās;
    8. drošības pasākumus kravu un aprīkojuma iekraušanas un izkraušanas darbiem;
    9. pasākumus ugunsdrošības un ugunsdzēsības nodrošināšanai uz kuģa;
    10. drošības pasākumus tauvošanās laikā un darbā ar enkuriekārtu;
    11. drošības pasākumus darbam ar bīstamajām kravām un balastu;
    12. norādījumus jūrnieku individuālo aizsardzības līdzekļu lietošanai;
    13. īpašus drošības pasākumus darbam slēgtās telpās, augstumā un aiz borta;
    14. informāciju par noguruma ietekmi uz jūrnieka fiziskās un garīgās veselības stāvokli;
    15. informāciju par alkohola un narkotiku ietekmi;
    16. HIV / AIDS profilakses un aizsardzības pasākumus;
    17. rīcības plānu ārkārtas un avāriju gadījumos;
    18. drošības zīmju un cita veida zīmju izmantošanas nosacījumus;
    19. ziņošanas kārtību par visiem darba negadījumiem un traumām.
11. Kuģa īpašnieks vai kuģošanas sabiedrība nodrošina kuģa apkalpes locekļu apmācību darba drošības jomā, kā arī nodrošina darbinieka instruktāžas pirms darba pienākumu uzsākšanas uz kuģa, kā arī pirms paaugstinātas bīstamības darbiem. Kuģa apkalpes instruktāžas tiek veiktas saskaņā ar darba aizsardzības normatīvajiem aktiem.
12. Kuģa īpašnieks vai kuģošanas sabiedrība apgādā kuģi ar līdzekļiem, kas nepieciešami, lai kapteinis varētu pildīt savus pienākumus darba drošības nodrošināšanai uz kuģa.
13. Kuģa īpašnieks un kuģošanas sabiedrība nedrīkst veikt darbības, kuras liek kuģa apkalpei neievērot kuģa darba drošības prasības.
14. Kuģa apkalpei ir pienākums ievērot kuģa īpašnieka vai kuģošanas sabiedrības izstrādātos un ieviestos darba drošības noteikumus, kā arī šo noteikumu prasības. Kuģa apkalpei ir jāievēro ostas un termināļu vietējie darba drošības noteikumi.
15. Kuģa kapteinis ir atbildīgs par darba drošības noteikumu ievērošanu uz kuģa, kā arī par ziņošanu kuģa īpašniekam vai kuģošanas sabiedrībai par darba drošības pārkāpumiem un negadījumiem saskaņā ar kuģa darba drošības noteikumiem.
16. **Noslēguma jautājumi.**
17. Atzīt par spēku zaudējušiem Ministru kabineta 2003.gada 1.jūlija noteikumus Nr.359 “Noteikumi par drošības un veselības aizsardzības prasībām un medicīnisko aprūpi uz kuģiem” (Latvijas Vēstnesis, 2003, 100.nr.).
18. Noteikumi stājas spēkā 2021.gada 20.novembrī.

**Informatīva atsauce uz Eiropas Savienības direktīvām**

Noteikumos iekļautas tiesību normas, kas izriet no:

1. Padomes 1992.gada 31.marta Direktīvas 92/29/EEK par minimālajām drošības un veselības aizsardzības prasībām medicīniskās palīdzības uzlabošanai uz kuģiem;
2. Komisijas 2019.gada 24.oktobra Direktīvas 2019/1834, ar ko groza Padomes Direktīvas 92/29/EEK II un IV pielikumu attiecībā uz tehniskiem pielāgojumiem.

Ministru prezidents A. K. Kariņš

Satiksmes ministrs T. Linkaits

Iesniedzējs: satiksmes ministrs T. Linkaits

Valsts sekretāre I. Stepanova